《建德新墙诗》
宋代·梅尧臣

山廨不营堵，筠篁为密篱。
初年固可蔽，晏岁不能支。
已被巢蜂固，复为荒葛虆。
夏雨久枯脆，秋风遂倾敧。
鸡鹜恣穿逸，牛羊来践窥。
我议欲板筑，群走皆不怡。
首吏先进白，土疏不可为。
潦雨忽暴集，涧流如突驰。
我心赜其极，斯语其见欺。
用竹乃户率，破得缘而私。
冬敛葺西角，春调完北陲。
循环日有坏，烦扰无虚寺。
介决弗尔惑，遂饬辟其基。
榛莽一芟去，畚锸能悦随。
膏润非朽壤，峭削隐金鎚。
荏苒未踰月，屹如长云垂。
疏堑备水害，既圬复蓬茨。
岂唯御貛豹，亦以防狐狸。
且有内外隔，绝闻闾巷卑。
安然兹燕息，来者勿吾隳。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。